KIRJALLINEN KYSYMYS E-0362/99

esittäjä(t): Esko Seppänen (GUE/NGL) komissiolle

(1. maaliskuuta 1999)

Aihe: Ihmisoikeudet Latviassa

Tietooni on tullut, että Latvian Riikassa asuva ihmisoikeusaktivisti Tatjana Zhdanok asetetaan syytteeseen kommunistipuolueen jäsenyydestä Riikan hovioikeudessa 15. helmikuuta 1999 ja että hänet mahdollisesti erotetaan Riikan kaupunginvaltuutetun virastaan. Voiko komissio tutkia asiaa ja kiinnittää Latvian hallituksen huomion kansalaisoikeuksia ja poliittisia oikeuksia koskevaan kansainväliseen yleissopimukseen ja erityisesti sen 25 artiklaan?

Voidaanko Latvian kaltaisen valtion komission mielestä sallia liittyä Euroopan unioniin, vaikka se ei kykene takaamaan kaikkien alueellaan asuvien ihmisten oikeuksien kunnioittamista?

Komission jäsenen Hans van den Broekinkomission puolesta antama vastaus

(18. maaliskuuta 1999)

Komissio on tutustunut Riikan kaupunginvaltuuston jäsenen Tatjana Zhdanokin tapaukseen.

Riikan alueellinen oikeusistuin totesi 15. helmikuuta, että Tatjana Zhdanok toimi aktiivisesti kommunistisessa puolueessa 13. tammikuuta 1991 jälkeen. Koska kommunistisessa puolueessa kyseisen päivämäärän jälkeen toimineilla henkilöillä ei Latvian vaalilakien mukaan ole vaalikelpoisuutta, kumotaan Tatjana Zhdanokin valtuus toimia tehtävässään.

Euroopan turvallisuus- ja yhteistyöjärjestön (ETYJ) Euroopan demokraattisten instituutioiden ja ihmisoikeuksien toimisto (ODIHR) ilmaisi huolensa Latvian vuoden 1995 parlamenttivaalien johdosta todeten, että vaaleissa esiintyi piirteitä, jotka ovat ristiriidassa 7 artiklan 5 kohdan kanssa, jossa kansalaisille taataan oikeus toimia poliittisessa tai julkisessa virassa yksityishenkilöinä tai poliittisten puolueiden tai järjestöjen edustajina ilman syrjintää, kuten ETYJ:n kannanotossa vuoden 1990 Kööpenhaminan asiakirjaan todetaan. Kööpenhaminan asiakirjan 7 artiklan 5 kohta vastaa arvoisan parlamentin jäsenen mainitseman Kansalaisoikeuksia ja poliittisia oikeuksia koskevan kansainvälisen yleissopimuksen 25 artiklan määräyksiä.

Latviassa vuonna 1998 järjestettyjen parlamenttivaalien osalta ODIHR totesi, että erilaiset säännökset ja hallinnolliset määräykset, joilla vaalimenettelyihin osallistumista, niiden asianmukaista toteuttamista ja hallinnointia koskevasta oikeudellisesta kehyksestä säädetään, ovat yleisesti ottaen olemassa. ODIHR totesi kuitenkin, että kommunistista puoluetta tai siihen rinnastettavia rakenteita tammikuun 13. päivän 1991 jälkeen kannattaneisiin henkilöihin sovellettiin edelleen poikkeussäännöksiä, joilla rajoitettiin tällaisten henkilöiden oikeutta asettua ehdolle tai tulla valituksi vaaleissa, minkä vuoksi ETYJ:n edellä mainitun kannanoton henkeä ei vielä täysimääräisesti noudateta.

Hakijamaiden on täytettävä Kööpenhaminassa vahvistetut poliittiset arviointiperusteet neuvottelujen aloittamisen edellytyksenä. Komission antaman määräaikaiskertomuksen päätelmä oli, että Latvia täyttää poliittiset perusteet, vaikka työtä on jatkettava eräissä kysymyksissä. Arvioidessaan hakijamaiden edistymistä yhteisön jäsenyyteen komissio seuraa edelleen Latvian ihmisoikeustilannetta ja se jatkaa ihmisoikeuksista käytävää vuoropuhelua Latvian viranomaisten kanssa.